કન્યા : આ જાતકની સાસુઓ માટે આ વર્ષ અતિ ઉત્તમ છે. આ વર્ષમાં અનેક યાત્રાધામની મુલાકાત લેવાના યોગ છે. ઘરમાં શાંતિ રહેશે. કરન્સી નોટ કરતાં ચલણી સિક્કાઓનો જ વધારેમાં વધારે ઉપયોગ કરવો. બારમે આવેલો રાહુ સાસુઓના મગજને ગરમ રાખશે. માટે શાકમાં ગરમ મસાલાનો ઉપયોગ બંધ કરવો. વાહનની પાછલી સીટ ઉપર બેસનારને અકસ્માતના યોગ છે. તેથી ગાંધી ટોપી ઉપર હેલ્મેટ પહેરવી. કચુંબરમાં કોબીનો ઉપયોગ વધારે કરવાથી રાહુની દશા હળવી થશે. વૃદ્ધોએ ચૌદશને દિવસે ‘હેરડાય’ કરવી નહીં. અને કરવી જ પડે એવું હોય તો તે દિવસે રવૈયાનું શાક જ ઘરના તમામ સભ્યોએ ખાવું. બને તો નોમના દિવસે એકટાણાનો ઉપવાસ કરવો અને એક નાના છોકરાનું બેબી સીટીંગ કરવું.